《庚寅纪乱》
宋代·严羽

承平盗贼起，丧乱降自天。荼毒恣两道，兵戈浩相缠。

此邦祸最恣，贱子忍具言。朝廷讨乱初，谁任主将权。

辎重道閒来，隐隐何阗阗。殿前尽貔虎，所向当无坚。

组练照川明，戈戟耀日鲜。父老当时言，此贼不容吞。

军兴法律在，进退非得专。奈何忽舍去，屯垒随之迁。

留兵不五百，当贼逾数千。英英胡将军，策马奋独先。

出入突且击，势绝飘风旋。杀贼不知数，尸骸相叠穿。

谁谓散复来，其徒奈实繁。须臾塞城郭，合沓迷妖氛。

将军怒一呼，誓死报国恩。拔剑复入阵，鼓声俄不闻。

哀哉失壮士，白日为之昏。嗟彼城中人，欲生无由缘。

连头受屠戮，赤族罹祸冤。妻孥悉驱虏，道路号相牵。

或有小失意，性命无由全。言语方出口，腰领已不连。

婉婉闺中女，未尝窥户边。白刃斥之去，不许暂稽延。

回头顾父母，父母安敢怜。所掠靡孑遗，囊担无虚肩。

衣冠困奴隶，怒骂仍笞鞭。又有脱锋刃，多化为鱼鼋。

途穷势复迫，忽若忘重渊。仓卒所传误，投身空弃捐。

婴儿或在抱，粉黛犹俨然。沙碛腥人肠，衔啄集乌鸢。

呜呼彼苍天，念此胡罪愆。比者因乱定，南归经旧廛。

岂徒人民非，莫辨陌与阡。所见但荆棘，狐狸对我蹲。

坡陁流血地，靡靡生寒烟。城头遇老翁，行泪为余论。

云贼破城时，贼初攻南门。大军血战久，家得扶我奔。

所免有万计，皆我胡君恩。不然尽鱼肉，遗黎何有焉。

语罢复呜咽，余亦涕泗涟。军旅苦转输，饥馑仍荐臻。

疮痍莽未复，千里惟空村。白骨不知谁，无人为招魂。

四郊实多此，仁者宜恻然。近喜大告捷，所俘悉已还。

凶渠戮庙社，党类归之田。当知釜中鱼，贷尔喘息悬。

胡为迭恃险，高垒犹山巅。蛮獠本异性，土风来有年。

力屈势暂伏，乞降非恶悛。胁从固罔治，群丑岂尽原。

反覆恐难料，安危仗诸贤。此师不再举，乘时须勉旃。

国家刑罚在，庙算必不偏。感时须发白，忧国空拳拳。

作者简介：严羽，南宋诗论家、诗人。字丹丘，一字仪卿，自号沧浪逋客，世称严沧浪。邵武莒溪（今福建省邵武市莒溪）人。生卒年不详，据其诗推知主要生活于理宗在位期间，至度宗即位时仍在世。一生未曾出仕，大半隐居在家乡，与同宗严仁、严参齐名，号“三严”；又与严肃、严参等8人，号“九严”。严羽论诗推重汉魏盛唐、号召学古，所著《沧浪诗话》名重于世，被誉为宋、元、明、清四朝诗话第一人。